Lars Boje Mathiesen (BP), 2025-12-04:
Det er blevet for dyrt at være dansker.
For ganske almindelige mennesker og ikke kun for folk med meget lave indkomster er det nu blevet en udfordring at gå ned og fylde indkøbskurven op.
Det er ikke længere kun for dem med de allerlaveste indkomster eller dem, som er udsatte; det her rammer bredt i den danske befolkning.
Det kræver handling fra Folketinget.
Det kræver, at vi tager fat og skaber bedre rum og bedre muligheder for, at folk derude kan få hverdagen til at hænge sammen.
En sænkelse af momsen på fødevarer er et af de værktøjer og er et godt værktøj til det.
I Borgernes Parti vil vi sådan set
gerne fjerne momsen på fødevarer helt.
Måske kan vi kun få lov til at gøre det ned 5 pct. eller et EU-minimum, men så langt derned, som vi kan få lov til.
Det mener vi er det rigtige at gøre.
Vi har også peget på en finansiering dertil.
Så vi hilser forslaget om at halvere momsen på fødevarer velkommen.
Vi ville gerne være gået endnu længere.
Vi er ambitiøse omkring at skabe mere rum til borgernes hverdag derude.
Det er måske ikke alle, der ved det, men jeg kommer selv fra nogle kår, hvor man var vant til, at pengene var små, og hvor man fik æg på syv forskellige måder, fordi man havde høns ude i gården.
Det var ikke altid, fordi man havde lyst, men fordi det var det, der var råd til.
Og når man har fået 3 forskellige slags grød på 14 dage, så gider man heller ikke det mere.
Men det er vendt, og vi går nu i den forkerte retning igen; det er min følelse, når jeg snakker med folk derude.
Det kan godt være, at man i nogle regneark kan få det til at se ud, som om folk faktisk har flere penge og større rådighedsbeløb.
Det er absolut ikke den hverdag, og det er ikke den virkelighed, jeg hører om derude, når jeg taler med mennesker.
Det skal vi gøre noget ved.
Det skal vi tage alvorligt, og det tager vi dybt alvorligt i Borgernes Parti.
Så vi ville gerne være gået lidt længere end det her forslag, som halverer momsen, og som vi synes er et godt forslag.
Vi ville selvfølgelig gerne finansiere det på en anden måde end den, Enhedslisten har valgt til at finansiere det på.
Det er jo klart; det er det, der adskiller os, men hvis vi på en eller anden måde fælles kan finde ud af en finansiering, hvor vi kan møde hinanden, så synes jeg, at vi skal gå den vej og så se, om ikke vi kan nå dertil, hvor vi så kan gennemføre det her.
Jeg hører også fra partier, som siger: Jamen måske.
Men jeg hører faktisk også bredt i Folketinget, at der er en erkendelse af de her ting.
Men vi skal altså gå fra de retoriske erkendelser og SoMe-opdateringerne til konkret handling herinde i Folketinget.
Det er altså en nødvendighed, at vi gør det.
Venstre har jo tidligere selv foreslået at halvere momsen; det er der måske folk, der ikke kan huske, men det gjorde man tilbage i 2020, hvor den tidligere formand Jakob Ellemann-Jensen foreslog, at vi skulle halvere momsen.
Dengang i 2020 og 2021 kiggede vi i Skatteudvalget, hvor jeg sad, på det og lærte, at jamen der var lidt tekniske udfordringer med, hvordan man skulle gøre det her.
Her er vi så i 2025, og undskyldningen fra regeringen er stadig væk, at der er tekniske udfordringer.
Så handler det jo ikke længere om, at der er noget, man skal have rettet op på; så handler det om, at den politiske vilje til at prioritere det ikke er der.
Vi har vidst i årevis, at det ville tage lidt tid.
Ja, det vil måske tage et år, måske halvandet eller måske maks. 2 år.
Det har den tidligere skatteminister også udtalt.
Men det arbejde kunne man så have sat i gang i 2020, 2021, 2022, 2023 og 2024.
Nu står vi her i 2025, og regeringen er presset af meningsmålingerne, og så siger man: Jamen nu skal vi i gang med at kigge på det.
Det er en falliterklæring.
Derfor tager man ikke den situation, som danskerne står i derude, alvorligt.
Det gør vi i Borgernes Parti, og derfor vil vi gerne fuldstændig have fjernet momsen på fødevarerne.
Vi har finansieret det f.eks. ved at fjerne udviklingsbistanden og gøre den frivillig og sætte antallet af offentligt ansatte djøf'ere, som Mette Frederiksen har stået i spidsen for at få mange flere af, tilbage til et niveau fra en tid, før Mette Frederiksen var der.
På den måde kan man faktisk fjerne momsen og give en meget bedre hverdag til danskerne derude.
Tak for ordet.